
Lūdzam papildināt anotācijas 2. sadaļu “Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu” ar projekta ekonomiskās ietekmes izvērtējumu.
Anotācijā pašlaik norādīts, ka projekts šo jomu neskar. Tomēr robežšķērsošanas vietas “Pāternieki” darbības apturēšana var ietekmēt kravu un pasažieru pārvadātājus, loģistikas un citus ar pārrobežu apriti saistītus uzņēmumus, kā arī saimniecisko darbību pierobežas teritorijā.
Tādēļ anotācijā nepieciešams identificēt ietekmētās sabiedrības grupas un, izmantojot pieejamos datus, izvērtēt vismaz:
1) līdzšinējo kravu un pasažieru plūsmu robežšķērsošanas vietā “Pāternieki”;
2) ietekmi uz pārvadājumu maršrutiem, to garumu, ilgumu un izmaksām;
3) ietekmi uz transporta un loģistikas nozares uzņēmumiem, īpaši mazajiem un vidējiem uzņēmumiem;
4) ietekmi uz pārrobežu tirdzniecību, piegādes ķēdēm un Latgales reģiona saimniecisko darbību;
5) citas iespējamās tiešās un netiešās izmaksas uzņēmumiem un iedzīvotājiem.

